Document ID: 32013D0653

DECIZIA DE PUNERE ÎN APLICARE A COMISIEI
din 12 noiembrie 2013
privind un ajutor financiar din partea Uniunii pentru un plan coordonat de control pentru monitorizarea rezistenței la antimicrobiene a agenților zoonotici în 2014
[notificată cu numărul C(2013) 7289]
(2013/653/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (1), în special articolul 66,
având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniuniiși de abrogare a Regulamentului (CE, Euratom) Nr. 1605/2002 al Consiliului (2) (Regulamentul financiar), în special articolul 84 alineatul (2),
întrucât:
(1)
Regulamentul (CE) nr. 882/2004 stabilește, printre altele, procedurile care reglementează sprijinul financiar din partea Uniunii în vederea adoptării măsurilor necesare pentru a asigura aplicarea Regulamentului (CE) nr. 882/2004.
(2)
Directiva 2003/99/CE a Parlamentului European și a Consiliului (3) prevede că statele membre se asigură că monitorizarea furnizează date comparabile privind apariția rezistenței la antimicrobiene (RAM) a agenților zoonotici, și, în măsura în care aceștia constituie un risc pentru sănătatea publică, a altor agenți.
(3)
Articolul 7 alineatul (3) din directiva menționată prevede stabilirea de către Comisie a unor norme detaliate pentru punerea în aplicare a monitorizării rezistenței antimicrobiene.
(4)
Numeroase avize științifice publicate de Autoritatea Europeană pentru Siguranța Alimentară și rapoarte publicate de Organizația Mondială a Sănătății (OMS), Organizația pentru Alimentație și Agricultură a Organizației Națiunilor Unite (FAO) și Organizația Mondială pentru Sănătatea Animalelor (OIE) fac apel la o armonizare a monitorizării rezistenței la antimicrobiene (RAM) a bacteriilor zoonotice și comensale, prezente în animale sau în alimente. Prin urmare, Comisia a stabilit norme detaliate pentru monitorizarea și raportarea armonizată a RAM în conformitate cu articolul 7 alineatul (3) din Directiva 2003/99/CE, care urmează să fie efectuate de către statele membre, în Decizia de punere în aplicare 2013/652/UE a Comisiei (4).
(5)
Această monitorizare armonizată trebuie să fie efectuată în conformitate cu articolul 3 din Regulamentul (CE) nr. 882/2004, astfel încât să se asigure efectuarea cu regularitate a controalelor oficiale, în funcție de riscuri și cu frecvența corespunzătoare, în vederea realizării obiectivelor din regulamentul respectiv și ținând seama de riscurile identificate cu privire la animale, hrana pentru animale sau produsele alimentare, întreprinderile din sectorul alimentar sau al hranei pentru animale, utilizarea alimentelor sau a hranei pentru animale sau orice proces, material, substanță, activitate sau operațiune care ar putea influența siguranța produselor alimentare sau a hranei pentru animale, sănătatea animală sau bunăstarea animalelor.
(6)
Pentru a facilita aplicarea rapidă și fără dificultăți a monitorizării, Uniunea ar trebui să sprijine financiar statele membre care pun în aplicare această monitorizare la nivelul cel mai adecvat, în conformitate cu articolul 66 alineatul (1) litera (c) din Regulamentul (CE) nr. 882/2004.
(7)
În conformitate cu articolul 84 din regulamentul financiar și cu articolul 94 din Regulamentul delegat (UE) nr. 1268/2012 al Comisiei (5), angajarea cheltuielilor din bugetul Uniunii este precedată de o decizie de finanțare care stabilește elementele esențiale ale acțiunii care implică cheltuielile și care este adoptată de către instituția competentă sau de către autoritățile împuternicite de aceasta.
(8)
Măsurile eligibile pentru sprijin financiar din partea Uniunii sunt definite în prezenta decizie de punere în aplicare.
(9)
Contribuția financiară din partea Uniunii ar trebui acordată cu condiția ca testele și analizele să fi fost efectuate în conformitate cu prezenta decizie de punere în aplicare și cu Decizia de punere în aplicare 2013/652/UE și ca autoritățile competente să furnizeze toate informațiile necesare în termenele stabilite în prezenta decizie de punere în aplicare.
(10)
Din motive de eficiență administrativă, toate cheltuielile prezentate pentru o contribuție financiară din partea Uniunii ar trebui exprimate în euro, iar rata de schimb pentru cheltuielile efectuate în altă monedă decât euro ar trebui să fie stabilită,
ADOPTĂ PREZENTA DECIZIE:
Articolul 1
Obiectul
Uniunea contribuie la costurile suportate de statele membre pentru aplicarea monitorizării armonizate a rezistenței la antimicrobiene în conformitate cu Decizia de punere în aplicare 2013/652/UE privind probele colectate de la păsări de curte între 1 ianuarie 2014 și 31 decembrie 2014, cu un cuantum total maxim de 1 407 585 EUR, finanțat din linia bugetară 17 04 07 01.
Articolul 2
Costurile eligibile
Contribuția financiară a Uniunii:
(a)
este la o rată de 50 % din costurile suportate de fiecare stat membru pentru punerea în aplicare a monitorizării menționate la articolul 1 din Decizia de punere în aplicare 2013/652/UE și efectuate de autoritățile competente;
(b)
nu depășește următoarele sume:
(i)
8 EUR pentru costurile cu personalul per probă cecală;
(ii)
11 EUR per izolare și identificare a E. coli;
(iii)
21,5 EUR per izolare și identificare a Campylobacter;
(iv)
15 EUR per antibiogramă (AST) per izolat de Salmonella sau E. coli;
(v)
15 EUR per AST per izolat de Campylobacter;
(vi)
17,5 EUR per caracterizare și clasificare a izolatelor de Salmonella sau E. coli care prezintă rezistență la cefalosporine de a treia generație și la meropenem;
(vii)
22 EUR per serotipizare de Salmonella;
(viii)
sumele maxime indicate în anexa I.
(c)
Numai costurile indicate în anexa II sunt eligibile pentru contribuție.
Articolul 3
Regulile de eligibilitate
(1) Contribuția Uniunii este supusă următoarelor condiții:
(a)
până la 31 mai 2015, statele membre trebuie să-i fi furnizat Autorității Europene pentru Siguranța Alimentară, care a fost mandatată pentru îndeplinirea acestei sarcini de către Comisia Europeană, un raport tehnic care să conțină cel puțin informațiile solicitate în partea B din anexa la Decizia de punere în aplicare 2013/652/UE;
(b)
până la 31 mai 2015, statele membre trebuie să-i fi furnizat Comisiei un raport financiar în formă electronică, în formatul stabilit în anexa III la prezenta decizie. Pentru a fi eligibile pentru finanțare, cheltuielile efectuate trebuie să fi fost plătite înainte de prezentarea cererii. Documentele justificative care atestă toate cheltuielile menționate în raportul financiar trebuie să fie trimise Comisiei, la cerere.
(2) Comisia poate reduce cuantumul contribuțiilor menționate la anexa I în cazurile în care nu sunt îndeplinite condițiile precizate la alineatul (1) din prezentul articol, ținând seama de natura și de gravitatea încălcării acestora, precum și de pierderea financiară potențială pentru Uniune.
Articolul 4
Cursul de schimb aplicabil cheltuielilor
Din motive de eficiență administrativă, toate cheltuielile prezentate pentru a solicita o contribuție financiară din partea Uniunii ar trebui exprimate în euro. În cazul în care cheltuielile unui stat membru sunt exprimate într-o altă monedă decât euro, statul membru în cauză efectuează conversia în euro prin aplicarea celui mai recent curs de schimb stabilit de Banca Centrală Europeană, înainte de prima zi a lunii în care cererea este prezentată de statul membru în cauză.
Articolul 5
Prezenta decizie constituie o decizie de finanțare în sensul articolului 84 din Regulamentul (UE, Euratom) nr. 966/2012.
Articolul 6
Prezenta decizie se adresează statelor membre.
Adoptată la Bruxelles, 12 noiembrie 2013.

Labels: 16
19
5
0
6